b'\n_START_ARTICLE_\nMinnesota\n_START_SECTION_\nHistorie\n_START_PARAGRAPH_\nNavnet Minnesota stammer fra Dakota udtryket Mni Sota Makoce og betyder "Landet hvor skyerne reflekteres i vandet". Omr\xc3\xa5det, som i dag udg\xc3\xb8r Minnesota, var oprindelig befolket af sioux- og chippewa-indianere. De f\xc3\xb8rste europ\xc3\xa6ere, man med sikkerhed kender til i omr\xc3\xa5det, var franske pelsj\xc3\xa6gere og mission\xc3\xa6rer, som kom dertil i 1600-tallet. At de navngav omr\xc3\xa5det Minnesota antyder, at det p\xc3\xa5 det tidspunkt var domineret af en siouxtalende urbefolkning. Ved slaget ved Kathio i 1750 besejrede chippewaindianerne siouxindianerne og erobrede omr\xc3\xa5det. Fra 1753 blev Minnesotas \xc3\xb8stlige del \xc3\xb8st for Mississippi-floden styret af Storbritannien og blev i 1783 en del af USA. Den vestlige del af Minnesota blev ogs\xc3\xa5 en del af USA ved Louisiana-k\xc3\xb8bet i 1803. I 1820\'erne begyndte indvandringen af nybyggere fra New England og senere fra Europa, s\xc3\xa6rligt Skandinavien og Tyskland. I 1849 blev Minnesota et territorium og den 11. maj 1858 en delstat i USA._NEWLINE_Omkring \xc3\xa5r 1900 tog industrialiseringen fart, efter at store m\xc3\xa6ngder jernmalm blev fundet, og en befolkningsvandring mod byerne begyndte. Landbrug var dog fortsat et dominerende erhverv. Under den store depression blev \xc3\xb8konomien h\xc3\xa5rdt ramt, hvilket f\xc3\xb8rte til lavere indt\xc3\xa6gter for b\xc3\xb8nder, afskedigelser af minearbejdere og uro p\xc3\xa5 arbejdsmarkedet. Programmerne i New Deal skabte dog nogen forbedring. Efter 2. verdenskrig har industrialiseringen yderligere taget fart.\n_START_SECTION_\nGeografi\n_START_PARAGRAPH_\nMinnesota er USA\'s n\xc3\xa6stnordligste delstat efter Alaska. Staten deler en vandgr\xc3\xa6nse p\xc3\xa5 Lake Superior med Michigan og Wisconsin mod nord\xc3\xb8st, p\xc3\xa5 land gr\xc3\xa6nser Minnesota til Wisconsin mod \xc3\xb8st, til Iowa mod syd, North Dakota og South Dakota mod vest og de canadiske provinser Ontario og Manitoba mod nord. Med et areal p\xc3\xa5 225.365\xc2\xa0km\xc2\xb2, eller ca. 2,25% af USA\'s samlede areal, er Minnesota den 12. st\xc3\xb8rste delstat i landet, og er den n\xc3\xa6stst\xc3\xb8rste af delstaterne i Midtvesten._NEWLINE_Minnesota var i tidligere tider d\xc3\xa6kket af store gletsjere, som har efterladt sig mange inds\xc3\xb8er og floder. Staten har flere store floder, som er vigtige som f\xc3\xa6rdsel\xc3\xa5rer. Den \xc3\xb8vre del af floden Mississippi-floden ligger i staten, og landskabet best\xc3\xa5r af b\xc3\xb8lgende sletteland, som ligger gennemsnitligt ca. 300 meter over havet. Minnesota er udpr\xc3\xa6get en landbrugsstat og har et indlandsklima med varme somre og kolde, nedb\xc3\xb8rsfattige vintre. Kulderekorden er -51\xc2\xa0\xc2\xb0C, m\xc3\xa5lt i 1996, og varmerekorden p\xc3\xa5 45\xc2\xa0\xc2\xb0C blev m\xc3\xa5lt 1917 og 1936. Gennemsnittet for den koldeste m\xc3\xa5ned, januar, er -11,5\xc2\xa0\xc2\xb0C og for den varmeste, juli, 23\xc2\xa0\xc2\xb0C. Den gennemsnitlige nedb\xc3\xb8rsm\xc3\xa6ngde er 719 mm \xc3\xa5rligt._NEWLINE_Statens k\xc3\xa6lenavn The Land of 10.000 Lakes, (landet med de 10.000 s\xc3\xb8er) er ingen overdrivelse, der er 11.482 s\xc3\xb8er over 10\xc2\xa0acres i st\xc3\xb8rrelse. Minnesotas del af Lake Superior er den st\xc3\xb8rste og dybeste vandmasse i delstaten. Minnesota har 6.564 naturlige vandl\xc3\xb8b, der tilsammen flyder over i alt ca. 110.000\xc2\xa0km. Mississippi-floden har sit udspring i Minnesota fra Lake Itasca og krydser gr\xc3\xa6nsen til Iowa ca. 1.100 km efter. Floden m\xc3\xb8des undervejs af Minnesota River, St. Croix River, Chippewa River og et stort antal mindre vandl\xc3\xb8b i syd\xc3\xb8st. Red River afvander den nordvestlige del af staten og udmunder i Hudson Bay i Canada. I alt er der ca. 10,6\xc2\xa0mio. acres vandomr\xc3\xa5der inden for Minnesotas gr\xc3\xa6nser, det st\xc3\xb8rste areal blandt alle USA\'s delstater bortset fra Alaska._NEWLINE_Minnesota har 87 amter og \xc3\xa9n nationalpark, Voyageurs National Park.\n_START_SECTION_\n\xc3\x98konomi\n_START_PARAGRAPH_\nDen gennemsnitlige indkomst i Minnesota var i 1999 30.743 USD, og gennemsnitligt havde hver husholdning en indkomst p\xc3\xa5 48.000 USD, hvilket var den ottendeh\xc3\xb8jeste i USA. Der er imidlertid store geografiske forskelle \xe2\x80\x93 de laveste indkomster findes i den nordvestlige del af delstaten._NEWLINE_En stor del af delstatens \xc3\xb8konomi er stadig baseret p\xc3\xa5 landbruget. I den nordlige del af Minnesota findes en del mine- og tr\xc3\xa6vareindustri. I omr\xc3\xa5det Twin Cities findes de st\xc3\xb8rste virksomheder, bl.a. 3M og Northwest Airlines. I byen Rochester har bl.a. IBM en stor fabrik. USA\'s st\xc3\xb8rste indk\xc3\xb8bscenter, Mall of America, ligger i Bloomington. Minnesota har b\xc3\xa5de indkomstskat, moms og afgifter.\n_START_SECTION_\nDemografi\n_START_PARAGRAPH_\nFra at have f\xc3\xa6rre end 6.100 indbyggere i 1850 voksede Minnesotas befolkning til over 1,75 mio. i 1900. I 2006 havde Minnesota en ansl\xc3\xa5et befolkning p\xc3\xa5 5.167.101 med en tilv\xc3\xa6kstrate, som er gennemsnitlig for USA.\n_START_SECTION_\nOphav\n_START_PARAGRAPH_\nMange af de tidlige tilflytterne kom fra Norden og staten har et st\xc3\xa6rkt nordisk isl\xc3\xa6t \xe2\x80\x93 det ansl\xc3\xa5s, at 1,5 mio. personer i Minnesota nedstammer fra indvandrere fra Danmark, Finland, Norge og Sverige. _NEWLINE_Mere end 75% of Minnesotas indbyggere har vesteurop\xc3\xa6isk ophav med tysk-amerikanere som den st\xc3\xb8rste gruppe (37,3%), norsk-amerikanere (17%), irsk-amerikanere (12,2%) og svensk-amerikanere (10%). I 2004 var 6,1% af indbyggerne f\xc3\xb8dt i udlandet (gennemsnittet for hele USA var 12%). Statens befolkning har indtil for nylig v\xc3\xa6ret relativt homogen.\n_START_SECTION_\nReligion\n_START_PARAGRAPH_\nDen st\xc3\xb8rste del af befolkningen er katolikker og protestanter. Inden for de seneste \xc3\xa5r er andre religioner kommet til Minnesota med indvandrere.'